IRPC บวก 5 วันติด! วิ่งต่อ 1.31% ตอบรับ PTT ใส่เงินกว่าหมื่นลบ. ซื้อหุ้นเพิ่ม 9.54%
IRPC บวก 5 วันติด! วิ่งต่อ 1.31% ตอบรับ PTT ใส่เงินกว่าหมื่นลบ. ซื้อหุ้นเพิ่ม 9.54% ล่าสุด ณ เวลา 10.06 น. อยู่ที่ 7.75 บาท บวก 0.10 บาท หรือ 1.31% สูงสุดที่ 7.80 บาท ต่ำสุดที่ 7.65 บาท ด้วยมูลค่าซื้อขาย 338.30 ล้านบาท
21 ก.พ. 2561

ผู้สื่อข่าวรายงานว่า ราคาหุ้น บริษัท ไออาร์พีซี จำกัด (มหาชน) หรือ IRPC ล่าสุด ณ เวลา 10.06 น. อยู่ที่ 7.75 บาท บวก 0.10 บาท หรือ 1.31% สูงสุดที่ 7.80 บาท ต่ำสุดที่ 7.65 บาท ด้วยมูลค่าซื้อขาย 338.30 ล้านบาท
ทั้งนี้ ราคาหุ้น IRPC ปรับตัวเพิ่มขึ้น 5 วันติด นับตั้งแต่ราคาหุ้นอยู่ที่ 7.40 บาท เมื่อวันที่ 14 ก.พ.61 โดยราคาหุ้นยังปรับตัวเพิ่มขึ้นหลังจาก บริษัท ปตท. จำกัด (มหาชน) หรือ PTT ซื้อหุ้น IRPC จากธนาคารออนสิน จำนวน 9.54% ส่งผลให้สัดส่วนการถือหุ้นของ PTT เพิ่มเป็น 48.05%
โดยเช้าวันนี้ (21 ก.พ.) PTT ได้แจ้งข้อมูลผ่านตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการของบริษัทฯ เมื่อวันที่ 20 ก..61 มีมติอนุมัติให้บริษัทฯ เข้าซื้อหุ้นสามัญ IRPC จากธนาคารออมสิน จำนวน 1,950,000,000 หุ้น มูลค่าที่ตราไว้หุ้นละ 1 บาท คิดเป็นสัดส่วนประมาณร้อยละ 9.54 ของหุ้นที่จำหน่ายได้แล้วทั้งหมดของ IRPC ในราคาหุ้นละ 7.10 บาท รวมเป็นมูลค่าทั้งสิ้น 13,845 ล้านบาท ผ่านตลาดหลักทรัพย์แห่งประเทศไทย
ทั้งนี้ บริษัทได้ลงนามในสัญญาซื้อขายหุ้นดังกล่าวกับธนาคารออมสินเรียบร้อยแล้ว เพื่อที่คู่สัญญาทั้งสองฝ่ายจะได้ดำเนินการโอนหุ้นให้เสร็จสิ้นตามสัญญาต่อไป ตามที่ได้รายงานไปก่อนหน้านี้ PTT ทุ่ม 1.38 หมื่นลบ. ซื้อหุ้น IRPC จาก “ธ.ออมสิน” รวมถือทะลุ 48% ปั้นธุรกิจปิโตรเคมีครบวงจร